Brækhus om motstanderen: - Jeg så ikke noe frykt
Vekta viste 64,8 kilo da Brækhus sto på podiet etter å ha blitt ropt opp av legenden Michael Buffer. Habazin er noe tyngre med sine 66 kilo, men det har veldig liten betydning for Brækhus som de seneste kampene har ligget litt lavere enn tidligere. - Hvordan synes du Habazin virket på innveiingen? - Hun så tent ut, veldig tent. Det er sånn det skal være, og jeg så ikke noe frykt, sier Brækhus til VG.Den norske boksestjernen har tidligere sagt at hun kan lese mye ut av motstanderen under innveiingen som ofte er inngangen til kampen der en av fighterne kan få seg et psykisk overtak. - Hun så spent ut, men ikke mer enn man skal være før en kamp, mener Brækhus. Det ligger som kjent fire VM-belter i potten ettersom Habazin har med seg IBF-beltet i weltervektklassen. Fra før har Brækhus beltene fra forbundene WBA, WBO og WBC. Den amerikanske ringannonsøren Michael Buffer er på plass i København, og ropte opp Brækhus og Habazin. - Det var virkelig stort å oppleve, sier Habazin med et fornøyd glis til VG. - Dette overgår alt jeg har vært borti så langt i karrieren, og det er en stor kamp. Men jeg har psyke til å takle det. Jeg gleder meg bare, og dette er en enorm mulighet for meg, sier 24-åringen som studerer ved siden av boksingen.Også Tim-Robin Lihaug og Simen Smaadal veide inn foran den norske duellen. De klarte begge vekta uten problemer, og hadde en lang og intens stirreseanse foran rundt 300 tilskuere på Crowne Plaza like utenfor København. - Det var intenst, og sånn det skal være når vi forbereder oss til kamp, sier Smaadal til VG. Han hadde advart Lihaug på forhånd om at han ikke skulle prøve seg på noe nærkontakt. - Han var ikke borti meg, og han sa ikke noe til meg. Dette var helt som det skal være, sier Smaadal. Alexander Hagen er også i aksjon i morgen kveld. Den ubeseirede 25-åringen møter ukrainske Yevgeni Makhteienko (to seirer og to tap). Den kampen sendes på Viasat 4, mens de to andre oppgjørene med norske boksere går på «pay-per-view» på Viaplay eller Viasat Parabol.
Cecilia Brækhus (32) venter seg en tøff kamp mot Ivana Habazin (24) etter innveiingen i ettermiddag.